
REPUBLIKA HRVATSKA
TRGOVAČKI SUD U ZADRU	
Dr. Franje Tuđmana 35					

R E P U B L I K A  H R V A T S K A 

R J E Š E N J E

	Trgovački sud u Zadru, OIB:39670464653, po sutkinji Ani Markač, u skraćenom stečajnom postupku nad dužnikom OTOK MLADOSTI, d.o.o., Šibenik, Petra Grubišića 1, OIB: 14023986287, postupajući po čl. 433. Stečajnog zakona (Narodne Novine broj 71/15), dana 31. ožujka 2016.,

r i j e š i o  j e

            Obustavlja se skraćeni stečajni postupak nad dužnikom OTOK MLADOSTI, d.o.o., Šibenik, Petra Grubišića 1, OIB:14023986287.

Obrazloženje

Postupajući po zahtjevu Financijske agencije, RC Split, Podružnica Šibenik od  21. rujna 2015., oglasom ovog Suda od 28. listopada 2015. pozvani su članovi uprave da dostave prokazni popis imovine i vjerovnici da u roku od 45 dana predlože otvaranje postupka. 
U propisanom roku Čedo Petrina dostavio je prijedlog za otvaranje stečajnog postupka navodeći da ima tražbinu prema dužniku u iznosu od 177.100,00 kn koja se temelji na dospjelim, a neisplaćenim naknadama za članstvo u nadzornom odboru. O predmetnoj tražbini da teče parnica pred Visokim trgovačkim sudom Republike Hrvatske, dok je prvostupanjsku presudu donio Trgovački sud u Zadru, Stalna služba u Šibeniku, pod poslovnim brojem P-592/11 dana 11. travnja 2011 u njegovu korist. Prijedlog za otvaranje stečajnog postupka podnijela je i Jadranska banka d.d. Šibenik navodeći da ima tražbinu prema dužniku u iznosu od 8.164.420,53 kn koja se temelji na Ugovoru o kreditu broj 510161-2373 od 12. rujna 2006. i Ugovoru o kreditu broj 510161-2374 od 12. rujna 2006. Također, u propisanom roku prijedlog za otvaranje stečajnog postupka podnijela je i Republika Hrvatska, Ministarstvo financija, Porezna uprava, Područni ured Dalmacija, zastupana po Županijskom državnom odvjetništvu u Šibeniku navodeći da ima tražbinu prema dužniku u iznosu od 3.359,68 kn, a što da je razvidno iz ovjerenog izvoda Ispostave područnog ureda Šibenik, Porezne uprave.

Kako dakle nisu ispunjene pretpostavke za otvaranje i zaključenje skraćenog stečajnog postupka propisane čl. 431. Stečajnog zakona jer su Čedo Petrina, Jadranska banka d.d. Šibenik i Republika Hrvatska, Ministarstvo financija, Porezna uprava, Područni ured Dalmacija podnijeli prijedlog za otvaranje stečajnog postupka nad ovim dužnikom, pri čemu su učinili vjerojatnim postajanje svoje tražbine prema istom/dužniku dostavom gore navedene dokumentacije, to je skraćeni stečajni postupak valjalo obustaviti primjenom odredbe čl. 433. Stečajnog zakona. 
Po pravomoćnosti rješenja o obustavi odgovarajućom primjenom općih odredbi stečajnog postupaka ovog zakona donijet će se rješenje o pokretanju prethodnog postupka odnosno otvaranju stečajnog postupka. 

Stoga je odlučeno kao u izreci. 

U Zadru 31. ožujka 2016.   

Za točnost otpravka – ovlaštena službenica 			                                         Sutkinja
Iva Čelica							                           Ana Markač, v.r.


UPUTA O PRAVNOM LIJEKU:  
Protiv ovog rješenja dopuštena je žalba u roku od 8 dana. Žalba se podnosi ovom sudu u 2 primjerka za Visoki trgovački sud Republike Hrvatske u roku od 8 dana od dana dostave rješenja. 

Dostaviti: 
· FINA
· stečajnom dužniku 
· e-oglasna ploča
· u spis
· nakon pravomoćnosti rješenja spis dostaviti u Referadu 2






